Na temelju Uredbe (EU) 2016/679 Europskog parlamenta i vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Službeni list Europske unije L 119, 4.5.2016., str. 1., u daljnjem tekstu: Opća uredba o zaštiti podataka), Zakona o provedbi Opće uredbe o zaštiti podataka (Narodne novine broj 42/18, u daljnjem tekstu: Zakon o provedbi Opće uredbe o zaštiti podataka), članka 118. Zakona o odgoju i obrazovanju u osnovnoj i srednjoj školi (Narodne novine broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20, 151/22, 155/23, 156/23) u daljnjem tekstu: Zakon o odgoju i obrazovanju u osnovnoj i srednjoj školi) te članka 29. Statuta Osnovne škole Dragutina Domjanića, Ivana Gundulića 2, Sveti Ivan Zelina, a nakon prethodnog savjetovanja s radničkim vijećem Školski odbor dana 23. svibnja 2024. godine donosi sljedeći

PRAVILNIK O KORIŠTENJU SUSTAVA VIDEO NADZORA

# OPĆE ODREDBE

## Članak 1.

Ovim Pravilnikom o korištenju sustava video nadzora (dalje u tekstu: Pravilnik) u Osnovnoj školi Dragutina Domjanića (dalje u tekstu: Škola) definira se svrha obrade putem sustava video nadzora, opseg obrade (perimetar snimanja), uporaba, način i vrijeme čuvanja snimljenih podataka te zaštita prava učenika, radnika, kao i svih drugih osoba koje borave u Školi.

## Članak 2.

Izrazi koji se u ovom Pravilniku koriste, a imaju rodno značenje, obuhvaćaju na jednak način i muški i ženski rod.

## Članak 3.

* 1. Ovaj Pravilnik primjenjuje se na prikupljanje i daljnju obradu osobnih podataka koja podrazumijeva stvaranje videosnimke koja čini, ili je namijenjena da čini dio sustav pohrane.
  2. Ovaj Pravilnik ne primjenjuje se na video nadzor bez sustava pohrane videosnimki (tzv. livestreaming).

## Članak 4.

Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.

## Članak 5.

Na obradu osobnih podataka putem sustava video nadzora na odgovarajući način se primjenjuju odredbe Uredbe (EU) 2016 679 EUROPSKOG PARLAMENTA I VIJEĆA od 27. travnja 2016. godine o zaštiti pojedinaca u vezi s obradom osobnih podataka i slobodnom kretanju takvih podataka te o stavljanju izvan snage Direktive 95/46EZ (Opća uredba o zaštiti podataka), Zakona o provedbi Opće uredbe o zaštiti podataka (NN 42/18) i Zakona o zaštiti na radu (NN 71/14, 118/14, 154/14, 94/18, 96/18).

# SVRHA VIDEO NADZORA

## Članak 6.

* 1. Obrada osobnih podataka putem video nadzora može se provoditi samo u svrhu koja je nužna i opravdana za zaštitu osoba i imovine, ako ne prevladavaju interesi ispitanika koji su u suprotnosti s obradom podataka putem video nadzora.
  2. Sustav video nadzora koristi se zbog zaštite sigurnosti učenika, radnika, posjetitelja/stranaka i imovine Škole, a posebno radi zaštite one imovine za koju je zakonom određeno da se trajno čuva, te imovine koja služi za pohranjivanje i obradu podataka.
  3. Sustav video nadzora, uz navedeno u stavku 2. ovoga članka, koristi se i za sprečavanje protupravnih radnji usmjerenih prema imovini Škole.
  4. Snimke koje su snimljene sustavom video nadzora mogu se isključivo koristiti samo i isključivo u svrhe navedene u stavku 2. i 3. ovoga članka.

# OPSEG, NAČIN I VRIJEME ČUVANJA PODATAKA

## Članak 7.

* 1. Sustav video nadzora u funkciji je od 0-24 sata, sve dane u tjednu.
  2. Sustav video nadzora je postavljen tako da snima isključivo prostor Škole (vanjski/ulazni/izlazni prostor Škole).
  3. Sustavom video nadzora obuhvaćeni su: vanjski prostor Škole, ulazna i izlazna vrata u Školu, svi hodnici u zgradi Škole i sva stubišta.
  4. Sustavom video nadzora nisu obuhvaćene učionice, uredi, kabineti učitelja, kabineti stručne službe, zbornica, knjižnica, radiona, prostorije koje koriste spremačice i domari, prostorije za osobnu higijenu, sanitarni prostori te ostale prostorije koje se koriste za rad i odmor.
  5. Pravo pristupa osobnim podacima prikupljenim putem video nadzora ima ravnatelj Škole i osoba koju ravnatelj ovlasti.
  6. Sustav video nadzora mora biti zaštićen od pristupa neovlaštenih osoba.
  7. Osobe iz stavka 5. ovog članka koje imaju pravo pristupa video snimkama daju izjavu o povjerljivosti kojom se obvezuju da će čuvati povjerljivost videosnimki kojima imaju pravo i ovlast pristupa, a koji se nalaze u sustavima pohrane videozapisa, te da će iste koristiti isključivo u točno određenu svrhu, definiranu člankom 5. ovog Pravilnika.
  8. Pravo pristupa osobnim podacima prikupljenim putem video nadzora imaju nadležna državna tijela u okviru obavljanja poslova iz svojeg zakonom utvrđenog djelokruga.

## Članak 8.

1. Snimke zabilježene video nadzorom mogu se čuvati se najviše šest (6) mjeseci, osim ako je drugim zakonom propisan duži rok čuvanja ili ako mogu poslužiti kao dokaz u sudskom ili drugom postupku.
2. U slučajevima počinjenja kaznenog djela, oštećenja ili uništenja imovine i sl., prikupljeni podaci o takvom događaju mogu se sačuvati kao dokazni materijal te na zahtjev ustupiti pravosudnim i policijskim tijelima.

# ZAŠTITA PRAVA UČENIKA, RADNIKA I SVIH DRUGIH OSOBA KOJE BORAVE U ŠKOLI

## Članak 9.

* 1. Škola je dužna na prikladan način označiti da je unutrašnji prostor škole te vanjski ulaz pod video nadzorom, ovisno o obuhvatu postavljenih kamera.
  2. Obavijest iz stavka 1. ovog članka sadržava posebno jednostavnu i lako razumljivu sliku uz tekst kojim se ispitanicima pružaju sljedeće informacije:
     + da je prostor pod video nadzorom
     + informacije o Školi kao voditelju obrade
     + kontakt putem kojeg ispitanik može ostvariti svoja prava

1. Ravnatelj, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene.

# ZAVRŠNE ODREDBE

## Članak 10.

Ovaj Pravilnik stupa na snagu osmog dana od dana objave na oglasnoj ploči Škole, a objavit će se i na službenoj mrežnoj stranici škole.

**PREDSJEDNICA ŠKOLSKOG ODBORA**

**TANJA MADŽARAC, mag. cin.**

**v. r.**

KLASA: 011-03/24-02/2

URBROJ: 238/30-31-24-1

U Svetom Ivanu Zelini, 23. svibnja 2024. godine

Pravilnik je objavljen na oglasnoj ploči i mrežnoj stranici Škole dana 24. svibnja 2024. godine a stupio je na snagu dana 1. lipnja 2024. godine.

**RAVNATELJICA**

**MARTINA POTOČKI, dipl. uč.**

**v. r.**